**Serzj Sargsian** (armensk: Սերժ Սարգսյան; født 30. juni 1954 i Stepanakert i Nagorno-Karabakh) er en armensk politiker for partiet Armenias republikanske parti. Han var landets president fra 9. april 2008 til 9. april 2018. Etter grunnlovsendring som styrket statsministermakten, ble han statsminister 17. april 2018. Det ble møtt med demonstrasjoner og han gikk av etter elleve dager i statsministerposten, 23. april 2018.

Liv og virke
------------

Sargsian studerte filologi ved Statsuniversitetet i Jerevan. Han var aktiv i kommunistpartiet i sin hjemby Stepanakert og i regionen Nagorno-Karabakh.

Sargsian ledet de armenske militære gruppene som ble dannet i Nagorno-Karabakh i prosessen der Sovjetunionen brøt sammen og de enkelte sovjetrepublikkene søkte selvstendighet og da det armensk befolkede Nagorno-Karabakh, som tilhørte Aserbajdsjan, gjorde opprør for tilslutning til Armenia. Sargsian ledet fra 1989 til 1993 Komiteen for Republikken Nagorno-Karabakhs selvforsvarsstyrker. 

I 1990 ble han aktiv i armensk politikk og ble innvalgt i Armenias Øverste råd. Han var forsvarsminister fra 1993 til 1995, leder for Statssikkerhetstjenesten og minister for nasjonal sikkerhet fra 1995 til 1996, innenriks- og sikkerhetsminister 1996 til 1999 og minister for nasjonal sikkerhet 1999. Sargsian regnes som en nær alliert av Robert Kotsjarjan, som var president fra 1998 til 2008. Han hadde en rekke sentrale posisjoner i Kotsjarjans presidentperiode. I 1999 ble han stabssjef for presidenten, en post han hadde til 2000. Fra 1999 var han også sekretær for Det nasjonale sikkerhetsråd, som ledes av presidenten, og fra 2000 også forsvarsminister. Sargsian hadde disse posisjonene til 2007, da han ble statsminister. Fra 2006 har Sargsyan vært aktiv i Armenias republikanske parti, der han i november 2007 ble partileder. 

Sargsian ble i februar 2008 valgt til Armenias president. Opposisjonen protesterte mot valget, der Sargsian fikk 53 % av stemmene, men som internasjonale observatører i det store og hele ga positiv vurdering av og Sargsian ble innsatt i presidentembetet 9. april 2008.

Han ble gjenvalgt som president i 2013 og satt til 9. april 2018. Grunnloven ble endret slik at presidentens makt ble redusert til fordel for statsministerens. Sargsian ble så statsminister 17. april 2018, men ble møtt med store protester og omfattende demonstrasjoner. Den 23. april 2018 trakk han seg fra vervet som statsminister.

Hans hustru og Armenias førstedame, Rita Sargsyan, døde av covid-19 den 20. november 2020.

Utmerkelser
-----------

Sargsian er tildelt Kampkorsordenen, Armenias fremste militære utmerkelse, og har mottatt Tigranes den stores orden. Han er også hedret med tittelen Helt av Artsakh med Den gylne ørns orden.

Referanser
----------

1. ↑   Gemeinsame Normdatei, «Serzh Sargsyan», besøkt 16. juni 2016[Hentet fra Wikidata]
2. ↑   Davos 2014 Participant List, uttrykt i referansen som 1954[Hentet fra Wikidata]
3. ↑   Brockhaus Enzyklopädie, oppført som Sersch (Serzh) Sargsjan, Brockhaus Online-Enzyklopädie-id sargsjan-sersch-serzh[Hentet fra Wikidata]
4. ↑   MGIMO, «Honorary Doctorates», arkiveringsdato 29. juni 2019, arkiv-URL web.archive.org, verkets språk engelsk, besøkt 29. juni 2019[Hentet fra Wikidata]
5. ↑  «Armenia PM wins presidency poll», *BBC News*, 20. februar 2008.
6. ↑  «Armenian president takes office», *BBC News*, 9. april 2008.
7. ↑  Roth, Andrew (23. april 2018). «Shock as Armenia's prime minister steps down after 11 days of protests». *the Guardian* **(engelsk)**. Besøkt 25. april 2018.
8. ↑  «Jubilation in streets as Armenia PM quits». *BBC News* **(engelsk)**. 23. april 2018. Besøkt 25. april 2018.
9. ↑  «Մահացել է Ռիտա Սարգսյանը». *Armenia Today* **(armensk)**. Besøkt 20. november 2020.

Eksterne lenker
---------------

* (hy) Offisielt nettsted Rediger på Wikidata

* (en) Serzh Sargsyan – kategori av bilder, video eller lyd på Commons Rediger på Wikidata
* Serzh Sargsyan the President of Armenia, biografi fra Armenias presidentembete

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** Prabook **·** Brockhaus Enzyklopädie **·** Nationalencyklopedin **·** VIAF **·** GND **·** LCCN **·** BBC Things **·** Munzinger (iba)
 |